Diari Oficial de la Generalitat Valenciana


Sumari del DOGV 5141, del 23-11-2005 (2005/12550)

RESOLUCIÓ de 7 novembre del 2005, de la Direcció General d'Ensenyament, que modifica la Resolució de 20 d'abril de 2005, per la qual es dicten instruccions per a regular el procés de sol·licitud, registre i ompliment del Llibre d'Escolaritat de l'Ensenyança Bàsica en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5141

Data del DOGV
:   23-11-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/12726


Data del document
:   07-11-2005

Organisme emissor
:   Conselleria de Cultura, Educació i Esport

Tipus de document
:   Resolució

Anàlisi jurídica

 Descriptors 

:   * legislació escolar
    * llibre escolar
    * ensenyament primari
    * reconeixement d'estudis

RESOLUCIÓ de 7 novembre del 2005, de la Direcció General d'Ensenyament, que modifica la Resolució de 20 d'abril de 2005, per la qual es dicten instruccions per a regular el procés de sol·licitud, registre i ompliment del Llibre d'Escolaritat de l'Ensenyança Bàsica en l'àmbit de la Comunitat Valenciana. [2005/12469]
  
Vista la Resolució de 20 d'abril de 2005, de la Direcció General d'Ensenyament per a regular el procés de sol·licitud, registre i compliment del Llibre d'Escolaritat de l'Ensenyança Bàsica en l'àmbit de la Comunitat Valenciana.
  
Vista l'experiència obtinguda, una vegada confrontada amb els Servicis de la Inspecció Educativa de les direccions Territorials, l'Àrea d'Ordenació Acadèmica i el Servici d'Informàtica i Tècniques de Gestió, es considera convenient modificar alguns aspectes de la resolució abans citada.
  
Per això, la Direcció General d'Ensenyament resol modificar de la manera que a continuació s'especifica, els corresponents apartats de la mencionada resolució:
  
L'apartat Aspectes Generals 1.6 se substituïx pel següent:
  
1.6: El Llibre d'Escolaritat de l'Ensenyança Bàsica és obligatori per a tot l'alumnat que curse l'Educació Primària i l'Educació Secundària. S'exceptua de la dita obligació l'alumnat escolaritzat en centres o unitats específiques d'Educació Especial el nivell curricular dels quals no permeta la superació dels objectius de l'Ensenyança Bàsica. Així mateix, s'exceptua l'alumnat que curse Formació Bàsica de Persones Adultes.
  
L'apartat Sol·licitud 3.1 se substituïx pel següent:
  
3.1 Entre els mesos d'octubre i desembre, els directors dels centres han de presentar en el Servici d'Inspecció Educativa de la corresponent direcció territorial de Cultura, Educació i Esport la petició, composta per un disquet i una relació impresa de l'alumnat per al qual se sol·licita el Llibre d'Escolaritat de l'Ensenyança Bàsica, segons el model publicat com a annex Ia d'esta resolució.
  
Aquell alumnat per al qual se sol·licite el llibre per a un curs distint de primer d'Educació Primària, ha de constar al final de la relació, amb especificació del motiu d'esta petició excepcional.
  
En el cas que un alumne es trasllade de centre sense que s'haja tramitat l'expedició del seu llibre d'escolaritat, el centre d'origen ha de sol·licitar el citat llibre fora del termini establit.
  
L'original de la relació serà arxivat en el Servici d'Inspecció Educativa.
  
L'apartat Registre 4.2 Dades personals de l'alumne, se substituïx pel següent:
  
4.2 Dades personals de l'alumne: nom i cognoms, número de DNI/NIF o NIE o passaport, gènere, data, municipi, país de naixement i nacionalitat.
  
En l'apartat Registre 4.3, l'últim paràgraf del punt, relatiu al període de presentació de comunicacions al Registre, queda substituït pel següent:
  
El període de presentació de comunicacions al Registre, tant per a les sol·licituds com per a la resta de comunicacions d'incorporació de dades, serà entre els mesos d'octubre i desembre, tal com s'establix en el punt 3.1
  
En l'apartat Ompliment 5.10 Alumnat procedent de sistemes educatius estrangers, se substituïx la diligència que se cita per la següent:
  
«Diligència per a fer constar que l'alumne/a titular d'este llibre, de nacionalitat..., de ... anys d'edat, una vegada matriculat/ada en este centre, procedent d'un sistema educatiu estranger, queda adscrit en el curs ...... d'Educació ..........»
  
L'apartat Ompliment 5.18.1 se substituïx pel següent:
  
5.18.1 Els resultats de l'avaluació de les àrees objecte d'Adaptació Curricular Significativa (ACIS) s'han de consignar en la casella corresponent, amb un asterisc (\*) que remeta a una diligència en la pàgina d'observacions en què s'han de fer constar les característiques de l'ACIS.
  
En l'apartat Ompliment. 5, s'afig el següent punt:
  
5.23 Exempció de Valencià: En el cas de l'alumnat que, d'acord amb la normativa vigent, obtinga l'exempció de valencià, s'ha d'anotar «exempt/a» en la casella de qualificacions de l'àrea o matèria i, en la pàgina d'observacions es farà constar la diligència següent:
  
«Diligència per a fer constar que l'alumne titular d'este llibre ha obtingut l'exempció de valencià, d'acord amb la Resolució de la Direcció General d'Ensenyament de data .........»
  
Respecte als annexos publicats, se substituïxen els següents:
  
L'annex I, per l'annex que es publica a continuació.
  
L'annex VIII, per l'annex que es publica a continuació.
  
La present resolució entrarà en vigor el mateix dia de la publicació en el Diari Oficial de la Generalitat Valenciana.
  
València, 7 de novembre de 2005.- El director general d'Ensenyament: Josep Vicent Felip i Monlleó.